【明報專訊】立法會主席梁君彥原定3月初組團去印尼、新加坡、馬來西亞考察,但當時有指因應《基本法》23條立法,全部議員都要留港「候命」,考察團因而押後。噚日議會聯絡小組委員會主席張宇人喺內務委員會表示,考察團已改喺5月12日至18日;嗰個周三(5月15日)係佛誕公眾假期,唔會舉行立法會大會,至於其他日子嘅事務委員會、小組委員會會議就會如期舉行。
今次考察團有7個議員參加,每人預算4.1萬元,根據年初公布嘅立法會文件,行程包括拜訪當地國會議長同議員,亦會同相關政府部門、機構及企業交流,了解當地政制、經濟及旅遊發展、創新科技、培育新興產業等方面嘅最新發展。
另外,中聯辦主任鄭雁雄將應梁君彥邀請,將喺6月28日到立法會同全體議員午宴;而鄭雁雄舊年7月14日出席議員午宴時,提到中聯辦嘅主要角色依然係「聯絡服務」,寄語議員對政府監督需要下苦功。